CELEX: 32018D0232
Language: bg
Date: 2018-02-15 00:00:00
Title: Решение за изпълнение (ЕС) 2018/232 на Комисията от 15 февруари 2018 година за удължаване на срока на предприетото от Белгия действие във връзка с предоставянето на пазара и употребата на биоцидите VectoMax G и Aqua-K-Othrine в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер С(2018) 759)

17.2.2018   
            
            
               BG
            
            
               Официален вестник на Европейския съюз
            
            
               L 45/31
            
         РЕШЕНИЕ ЗА ИЗПЪЛНЕНИЕ (ЕС) 2018/232 НА КОМИСИЯТА
   от 15 февруари 2018 година
   за удължаване на срока на предприетото от Белгия действие във връзка с предоставянето на пазара и употребата на биоцидите VectoMax G и Aqua-K-Othrine в съответствие с член 55, параграф 1 от Регламент (ЕС) № 528/2012 на Европейския парламент и на Съвета
   
      
         (нотифицирано под номер С(2018) 759)
      
   
   (само текстовете на нидерландски и френски език са автентични)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, третата алинея от него,
   като има предвид, че:
   
               (1)
            
            
               На 3 май 2017 г. Белгия прие решение съгласно член 55, параграф 1, първа алинея от Регламент (ЕС) № 528/2012 да разреши за срок до 31 октомври 2017 г. предоставянето на пазара и употребата във Фламандския регион на биоцидите VectoMax G и Aqua-K-Othrine за контрол на ларви и възрастни инвазивни екзотични комари от рода Aedes (наричани по-долу „комарите“), както и на всички нови популации, открити във Фламандския регион в контекста на проекта за наблюдение на екзотичните комари в Белгия, известен като „MEMO“ (наричан по-долу „действието“). Белгия информира незабавно Комисията и останалите държави членки за това действие и основанието за него в съответствие с член 55, параграф 1, втора алинея от същия регламент.
            
         
               (2)
            
            
               Биоцидът VectoMax G съдържа Bacillus thuringiensis subsp. israelensis серотип H14, щам AM65-52 и Bacillus sphaericus subsp. 2362, щам ABTS-1743 (наричани по-долу съответно Bacillus thuringiensis israelensis и Bacillus sphaericus) като активни вещества, а биоцидът Aqua-K-Othrine съдържа делтаметрин като активно вещество, като всичките те са за употреба в продуктов тип 18, както е описан в приложение V към Регламент (ЕС) № 528/2012. Съгласно предоставената от Белгия информация действието е било необходимо с цел опазване на общественото здраве, тъй като посочените комари, чието наличие е установено на две места в провинция Източна Фландрия, могат да бъдат преносители на болести като например денга и чикунгуня и тяхното евентуално разпространение следва да бъде предотвратено във възможно най-голяма степен и възможно най-бързо.
            
         
               (3)
            
            
               На 27 септември 2017 г. Комисията получи от Белгия мотивирано искане за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. Мотивираното искане беше отправено въз основа на опасенията, изразени във връзка със заплахата за общественото здраве, свързана с комарите. Тъй като кампанията за борба с набелязаните популации комари в Белгия все още не е приключила и проектът за наблюдение MEMO все още се изпълнява, поради липсата на подходящи алтернативни продукти в Белгия посочените по-горе продукти биха били необходими за контрол на набелязаните популации комари, както и на нови популации комари, които може да бъдат установени във Фламандския регион.
            
         
               (4)
            
            
               Европейският център за профилактика и контрол върху заболяванията потвърждава, че инвазивните комари, сред които попадат и тези от рода Aedes, са претърпели драстична глобална експанзия, повлияна основно от човешката дейност, и могат да се превърнат в сериозна заплаха за здравето.
            
         
               (5)
            
            
               Тъй като липсата на подходящ контрол на комарите, които не могат да бъдат овладени с други средства, може да доведе до заплаха за общественото здраве, е целесъобразно да се разреши на Белгия да удължи срока на действието с не повече от 550 дни при спазването на определени условия.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Белгия може да удължи срока на действието с не повече от 550 дни, така че да се осигури предоставянето на пазара и употребата на биоцидите VectoMax G и Aqua-K-Othrine за продуктов тип 18, както е определен в приложение V към Регламент (ЕС) № 528/2012, за контрол на комарите, преносители на болести, като се гарантира, че посочените продукти се използват само от сертифицирани оператори и под надзора на компетентния орган.
   Член 2
   Адресат на настоящото решение е Кралство Белгия.
   
      Съставено в Брюксел на 15 февруари 2018 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 167, 27.6.2012 г., стр. 1.